《送赵十一弟之官南安》
宋代·吕本中

君为千里行，我有一尊酒。把酒持劝君，欲以为君寿。

南安傍庾岭，瘴疠亦时有。德人固天相，和气生户牖。

斯民得安乐，如我屈伸肘。居然变远俗，共感贤太守。

我病居上饶，忽忽岁月久。杜门百事废，亦复厌奔走。

得君暂相从，感叹成皓首。颇念河朔时，相从诵诗否。

人生只此是，不必更抖擞。有便即寄书，频来问衰朽。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。